Què és El Senyor dels Anells?
El Senyor dels Anells (títol original: The Lord of the Rings) és una saga cinematogràfica consistent en tres pel·lícules d'aventures i alta fantasia dirigides per Peter Jackson. Estan basades en la novel·la El Senyor dels Anells de J. R. R. Tolkien. Les pel·lícules es subtitulen La Germandat de l'Anell (2001), Les dues torres (2002) i El retorn del rei (2003). És una producció estatunidenca i neozelandesa de les empreses WingNut Films i The Saul Zaentz Company, i distribuïda per New Line Cinema.
És considerat com un dels projectes cinematogràfics més grans i més ambiciosos mai projectats, amb un pressupost toal de fins a $281 milions de dòlars (algunes fonts parlen de $310-$330 milions), que va necessitar més de vuit anys per completar-se, filmant-se les tres pel·lícules simultàniament i totalment a Nova Zelanda, país de procedència de Jackson. Cada pel·lícula de la saga, a més, va disposar d'edicions més extenses publicades en DVD un any després de les seves respectives estrenes al cinema. Tot i que les pel·lícules segueixen l'argument principal del llibre, s'ometen alguns fragments de la novel·la, a més d'incloure algunes variacions i crear nou material de la font original.
Ambientat en el món fictíci de la Terra Mitjana, les pel·lícules segueixen les aventures del hòbbit Frodo Saquet (Elijah Wood) quan ell i la Germandat s'embarquen en la missió de destruir l'Anell Únic, assegurant així la destrucció del seu creador, el Senyor Fosc Sàuron (Sala Baker). La Germandat finalment se separarà, i Frodo continuarà la tasca, juntament amb el seu lleial company Sam (Sean Astin) i el traïdor d'en Gòl·lum (Andy Serkis). Mentrestant, Aragorn (Viggo Mortensen), hereu a l'exili de Góndor, Légolas, Guimli, Merry i Pippin, juntament amb el mag Gàndalf (Ian McKellen), s'uniran per dirigir els Pobles Lliures de la Terra Mitjana en la Guerra de l'Anell.
La trilogia va ser rebuda amb crítiques molt bones, i va ser un èxit financer molt rellevant, aconseguint la saga col·lectivament convertir-se en una de les més taquilleres de la història. La crítica va aclamar les pel·lícules i va aconseguir molts premis, enduent-se un total de 17 premis Oscar de 30 nominacions que va rebre. La darrera pel·lícula de la saga, El retorn del rei, va guanyar els 11 Oscar als que va estar nominada, inclòs el de Millor Pel·lícula, empatant amb Ben-Hur i Titanic al llistat de pel·lícules amb més premis de l'Acadèmia. La saga també va rebre molts elogis pels seus efectes especials i visuals innovadors.
A continuació segueix un llistat amb els membres del repartiment que van donar veu o van interpretar personatges que apareixien a la versió ampliada de la saga d'El Senyor dels Anells.
Una saga cinematogràfica consistent en tres pel·lícules d'aventures i alta fantasia.